ອົງການ NASA ກ່າວ​ວ່າ ​ຄັ້ງນຶ່ງ ​ເຄີຍມີນ້ຳ ຢູ່​ທີ່​ດາວ​ອັງຄານ
ພວກ​ນັກວິທະຍາສາດ ກ່າວ​ວ່າ ຫຼາຍກວ່າ 4 ຕື້​ປີ​ກ່ອນ​ນັ້ນ ດາວ​ອັງຄານ ​ແມ່ນ​ປົກ​ຄຸມ​ດ້ວຍ ນ້ຳທີ່​ເລິກ​ເຖິງ 137 ​ແມັດ ​ແລະ​ວ່າ ​ນ້ຳເກືອບ​ທັງໝົດ​ ໄດ້ລະເຫີຍ ໄປ​​ສູ່​ອະ​ວະ​ກາດ.
ອົງການອາວະກາດສະຫະລັດ ຫຼື NASA ກ່າວວ່າ ໃນຄັ້ງນຶ່ງເຄີຍ ມີນ້ຳຢູ່ໃນດາວອັງຄານ ຫຼາຍກວ່າຢູ່ທີ່ມະຫາສະມຸດອາກຕິກ ຫຼື ຂົ້ວໂລກເໜືອ ຂອງໂລກມະນຸດເຮົາ ໃນການສຶກສາຄົ້ນຄວ້າໃໝ່ ຢູ່ໃນວາລະສານວິທະຍາສາດນັ້ນ ບັນດານັກຄົ້ນຄວ້າ ກ່າວວ່າພວກເຂົາເຈົ້າ ໄດ້ປຽບທຽບ ອັດຕາ ສ່ວນຂອງສອງປະເພດແຕກຕ່າງກັນ ທີ່ໄດ້ພົບຢູ່ໃນບັນຍາກາດ ຂອງດາວອັງຄານ ໃສ່ກັບອັດຕາສ່ວນຂອງພວກນ້ຳ ທີ່ຖືກກັງຂັງ ໄວ້ໃນອຸກາບາດ ຂອງດາວອັງຄານ ທີ່ມີອາຍຸໄດ້ 4 ພັນ 500 ລ້ານ ປີນັ້ນ ພວກເຂົາເຈົ້າກ່າວອີກວ່າ ຫຼາຍກວ່າ 4 ຕື້ປີກ່ອນນັ້ນ ດາວອັງຄານ ແມ່ນປົກຄຸມດ້ວຍ ນ້ຳທີ່ເລິກເຖິງ 137 ແມັດ ແລະວ່າ ນ້ຳເກືອບທັງໝົດໄດ້ລະເຫີຍເປັນອາຍ ໄປສູ່ອະວະກາດ ບັນດານັກວິທະຍາສາດ ກ່າວວ່ານ້ຳອາດໄດ້ປົກຄຸມດາວອັງຄານ ໃນຊ່ວງໄລຍະເວລາ ດົນກວ່າທີ່ຄາດຄິດກັນໄວ້ກ່ອນໜ້ານີ້ ໝາຍຄວາມວ່າ ມັນອາດມີສິ່ງທີ່ມີຊີວິດໃນຮູບໃດ ຮູບນຶ່ງ ເທິງດາວອັງຄານມາໄດ້ດົນນານກວ່າ ທີ່ເຄີຍໄດ້ເຊື່ອກັນນັ້ນ ດາວດັ່ງກ່າວ ດຽວນີ້ ສ່ວນໃຫຍ່ແລ້ວ ແມ່ນໄດ້ກາຍເປັນທະເລຊາຍ